Vy express

Vy express, tidligere Nettbuss express, er et ekspressbussrutenett drevet av Vy Buss, med ruter i Norge og Sverige. De fleste rutene i Norge har tidligere vært en del av NOR-WAY Bussekspress sitt rutenett. I Sverige har rutene tidligere gått under navnet Säfflebussen, senere GoByBus. Flere av strekningene i Sverige kjøres også under konseptet Vy Bus4You.

Historie
Den svenske delen av nettverket startet som Säfflebussen. Selskapet ble grunnlagt i Säffle i 1954 som AB Säffle Reseservice, men byttet etter hvert navn til Säfflebussen AB. Helt i starten drev man mest med turkjøring, men etter hvert utviklet man et langdistanse-ekspressbussnettverk over store deler av Sør-Sverige med Oslo, Stockholm og København som ytterpunkter, ikke ulikt konkurrenten Swebus Express. I tillegg hadde man billettsamarbeid i et utvidet rutenettverk, blant annet med Østerdalekspressen fra Oslo til Trondheim, med Tapanis Buss fra Stockholm og nordover til Torneå i Finland, og med Eurolines fra København til Berlin og Hamburg - Rotterdam.

1. september 2004 startet Säfflebussen et luksuskonsept på strekningen Oslo - Göteborg under navnet Royal Class. Bussene var innredet med 2 + 1 seter i bredden, i motsetning til 2 + 2 som er det vanlige. Det var opptil tre daglige avganger i hver retning, og meningen var først og fremst å forsøke å ta reisende fra toget. Billettene kostet tre ganger så mye som vanlig pris hos Säfflebussen på samme strekning, noe de også ble markedsført med. Suksessen uteble, og tilbudet ble lagt ned 18. juni 2005. Bussene ble ombygd til vanlig innredning og senere solgt.

2. mars 2006 ble Säfflebussen solgt til Nettbuss Sverige AB. I januar 2008 ble Säfflebussen AB overtatt av det 50% Nettbuss-eide selskapet Bus4You Sweden AB i Borås, samtidig som Nettbuss Sverige økte sitt eierskap i Bus4You til 51%. På høsten 2008 ble disse selskapene slått sammen og det nye navnet på selskapet ble Nettbuss Express AB, men varemerket ble inntil videre beholdt. Siden det har Nettbuss Sverige igjen overtatt hele selskapet, og hovedkontoret har blitt flyttet til Göteborg.

I januar 2009 valgte man med begrunnelse om at selskapet ikke lenger var knyttet til Säffle å bytte navn til GoByBus. Høsten 2008 hadde man omprofilert bussene fra hvite til røde, men de hadde ikke fått på ny logo i påvente av dette navnebyttet. Våren 2013 omprofilerte man seg igjen og tok navnet Nettbuss express, mens bussenes farge ble fiolett som på Nettbuss' øvrige ekspressbusser.

I 2012 ble det bestemt at Nettbuss skulle trekke de fleste ekspressbusslinjene sine ut av NOR-WAY Bussekspress-samarbeidet, og heller la de inngå i Nettbuss express fra og med 1. mai 2013. 1. november samme år ble også ELVERUMekspressen innlemmet. Fra starten av ble rutene kjørt av de samme regionale datterselskapene som hadde kjørt dem før, men driften har etter hvert blitt overført til Nettbuss Ekspress AS for flere av rutene.

Fra 10. juni 2014 gikk NX140, opprinnelig kun på fredager og søndager, som et tillegg til Bus4You rute BY140, men fra 1. mai 2015 gikk den hver dag, og med dobbelt antall avganger fredag og søndag. Ruten ble lagt ned 30. august 2015, sammen med BY140. I forbindelse med at TIMEkspressen linje TE3 ble kortet ned fra Strömstad til Sarpsborg, ble det fra 23. juni 2014 startet sommerrute NX110 for å kunne betjene Halden og Strömstad i sommermånedene fram til 17. august. Ruta er ikke gjenopptatt senere år.

17. august 2015 ble NX8 introdusert som et tillegg til Bus4You rute BY8 mellom Borgheim (Nøtterøy) og Oslo. Måneden etter ble TIMEkspressen rute TE14 gjort om til NX14, og blant annet er ikke alle avganger på samme minuttall lenger.

1. januar 2016 ble konsernstrukturen i Nettbuss endret, så rutene som fram til da fortsatt var drevet av regionale selskaper, drives nå av morselskapet, mens selskapet Nettbuss Ekspress AS endret navn til Nettbuss Travel AS. Fra samme dato ble også NX155 Mørelinjen forkortet fra Ålesund til Molde som vestligste destinasjon på grunn av anbudsstart i området. Strekningen mellom Molde og Ålesund betjenes i stedet av Fram Ekspress rute 100 (anbudsrute). 4. januar ble NX145 og NX147 slått sammen til nytt rutenummer NX146, men med hver sin opprinnelige trasé. Fram til da hadde NX145 (Ulsteinvik) hatt kun nattavgang, mens NX147 (Måløy) hadde hatt nattavgang og to dagavganger helt siden 1997. Etter endringen ble den ene dagavgangen fra/til Måløy sløyfet, mens Ulsteinvik også fikk en dagavgang. På dagavgangene til/fra Ulsteinvik må passasjerene bytte buss i Stryn. Fra 18. januar ble det satt inn dobbeltdekkerbusser med Bus4You-standard i halve overetasjen på nattavgangene mellom Oslo og Ulsteinvik, men konseptet går i stedet under navnet Nettbuss express plus. 19. juni ble NOR-WAY-ruta Sognebussen innlemmet i Nettbuss express.

Ruter 
I Norge drives rutene av Vy Buss, om ikke spesifisert i lista under. I Sverige drives alle rutene av Vy Travel.
 VY1: Notodden – Kongsberg – Drammen – Oslo (fra 8. januar 2018)
 VY3: Sarpsborg - Oslo (fra 2018, tidligere TIMEkspressen TE3)
 VY6: Hvaler - Fredrikstad - Oslo (fra 2018, tidligere TIMEkspressen TE6)
 VY15: Gjøvik – Skreia – Gardermoen – Oslo (fra 1. mai 2017)
 VY123 Elverumekspressen: Elverum – Gardermoen næringspark - Oslo (fra 1. november 2013)
 VY146 Møre-ekspressen: Ulsteinvik – Volda – Stryn – Otta – Gardermoen – Oslo (fra 1. mai 2013)
 VY146 Nordfjordekspressen: Måløy – Nordfjordeid – Stryn – Otta – Gardermoen – Oslo (fra 1. mai 2013)
 VY170 Sogn og Fjordane Ekspressen: Førde – Sogndal – Gol – Drammen/Hønefoss/Gardermoen – Oslo (fra 1. mai 2013, drives i samarbeid med Firda Billag Buss)
 VY175 Hallingbussen: Geilo – Gol – Drammen – Oslo (fra 1. mai 2013)
 VY190 Sørlandsekspressen: Stavanger - Kristiansand – Grenland - Vestfold – Oslo (fra 1. mai 2013.) VY190 kjører fra Bergen - Stord - Haugesund og videre mot Stavanger fra 5. juni 2023.
 VY430 Fjordekspressen: Bergen – Lavik – Førde – Nordfjordeid – Volda – Ålesund
 VY450 Sognebussen: Sogndal – Flåm – Voss – Bergen (fra 19. juni 2016)
200: Stockholm - Norrköping - Linköping - Mjölby - Eksjö - Vetlanda - Växjö
 300: Oslo - Moss - Sarpsborg - Tanum - Uddevalla - Göteborg - Helsingborg - Lund - Malmö - Kastrup Airport - København
 500: Göteborg - Landvetter Airport - Borås - Jönköping - Mjölby - Linköping - Norrköping - Stockholm
 900: Oslo - Årjäng - Karlstad - Kristinehamn - Karlskoga - Örebro - Västerås - Stockholm

Tidligere ruter 
 NX8, Nøtterøy - Tønsberg - Oslo (17. august 2015 – 1. november 2016)
 NX14, Stavern – Larvik – Sandefjord – Sem – Kopstad – Drammen – Oslo (28. september 2015 – 31. august 2017)
 NX110, Oslo - Moss - Sarpsborg - Strömstad (23. juni 2014 – 17. august 2014)
 NX140, Sandnes - Stavanger - Haugesund - Stord - Bergen (10. juni 2014 – 30. august 2015)
 NX155 Mørelinjen, Molde – Surnadal – Trondheim (1. mai 2013 – 9. oktober 2016)
 100, Göteborg - Karlstad - Stockholm
 150, Oslo - Karlstad - Örebro - Stockholm
 200, Göteborg - Trollhättan - Lidköping - Stockholm
 350, København - Malmö - Helsingborg - Jönköping - Linköping - Stockholm
 400, Göteborg - Varberg - Malmö - Trelleborg
 800, Falun - Borlänge - Avesta - Stockholm
 Royal Class, Oslo - Göteborg (2004 - 2005)

Referanser

Eksterne lenker 
 

Vy Buss
Ekspressbussruter i Norge
Kollektivtrafikk i Sverige
Varemerker